Meşale Tolu
D Meşale Tolu (* 1984 z Ulm) isch e dytschi Schurnalischti.

Lääbe 
Si isch z Ulm ufgwachse un het dert s Abitur am Anna-Essinger-Gymnasium gmacht. Z Frankfurt am Main het si uf Lehramt fir Gimnasie mit dr Fächer Ethik un Spanisch studiert. Anne 2007 het si di dytsch Staatsburgerschaft iberchuu un derno di tirkisch ufgee. D Tolu het ehrenamtlig as Schurnalischti un Ibersetzeri fir di sozialistisch Nochrichtenagentur ETHA gschafft. Vorhär het si fir dr Radiosänder Özgür Radyo gschafft, bis dää am 4. Septämber 2016 dur e Dekret vum Staatsbresidänt Recep Tayyip Erdoğan verbote woren isch. D Tolu isch ghyrote mit em Schurnalischt Suat Corlu un het mit ihm e Suhn (* 2014). Wu dr Suhn uf d Wält chuu isch, isch d Familie in d Tirkei zoge.

Ihre Mann isch am 4. April 2017 verhaftet wore un in Untersuechigshaft chuu. Am 30. April 2017 isch au d Meşale Tolu verhaftet wore. Ihre wird vorgworfe, si sei Mitglid vun ere »terroristische Organisation« un heb fir die Propaganda gmacht. Am 6. Mai het e Richter Haftbefähl erloo, drnoo isch si im Istanbuler Frauegfängnis inhaftiert gsi. Dr Dytsch Schurnalischteverband het des e „dreiste Willkürakt der türkischen Autokratie gegen die freie Presse“ gnännt.

Am 18. Dezämber 2017 isch d Meşale Tolu us dr Haft entloo wore, het aber d Tirkei nit derfe verloo. Ihre Mann isch scho Ändi Novämber vorlaifig uf freie Fueß gsetzt wore, wel e Gricht z Istanbul dr Haftbefähl gege ne glupft het. Am 20. Augschte 2018 het e Gricht d Uusraisespeeri gege d Tolu ufglupft, nit aber die gege ihre Mann. Am 26. Augschte isch si uf Dytschland retuurchuu.

Weblink 
 Journalistin aus Ulm in Türkei verhaftet, SWR, 11. Mai 2017.
 Deutsche Journalistin verhaftet, Deutschlandfunk, 11. Mai 2017.
 Deutsche Journalistin in der Türkei verhaftet. Neues Deutschland, 11. Mai 2017.
 Willkürliche Festnahme: Interview mit dr Gülay Tolu, dr Schweschter vu dr Meşale Tolu. Neues Deutschland, 11. Mai 2017
 Linke Journalistin im Knast, Junge Welt, 11. Mai 2017.
 Bundesregierung fordert Zugang zu inhaftierter Deutscher, Spiegel, 12. Mai 2017

Fueßnote 

Journalist (Dütschland)
Radiojournalist
Journalist (Türkei)
Dütsche
Türg
Frau
Läbigi Person